«Καπνό» έκανε η Επιτροπή Ανταγωνισμού τις καταγγελίες των χονδρεμπόρων τσιγάρων για παράνομη σύμπραξη και κατάχρηση δεσπόζουσας θέσης των μεγάλων καπνοβιομηχανιών όταν προς διετίας έσπασαν τις συμβάσεις διανομής με 150 πρατήρια και επέλεξαν μόνο 15 για να συνεχίσουν τις πωλήσεις τσιγάρων.

Η Επιτροπή Ανταγωνισμού ανακοίνωσε ότι απέρριψε τις καταγγελίες τους -όπως είχε γίνει και δικαστικά σε δεύτερο βαθμό- υποστηρίζοντας ότι δεν βρήκε στοιχεία.

Παράλληλα, όμως, άνοιξε ένα μικρό παράθυρο στους διανομείς που λόγω της απόφασης των καπνοβιομηχάνων έχασαν τις δουλειές και τα προνόμιά τους, ώστε να μπορούν να λειτουργήσουν πλέον ως μεσάζοντες στα εναπομείναντα επίσημα δίκτυα διανομής αλλά με πολύ μικρότερα περιθώρια κέρδους (επί της ουσίας έπεσαν από… 14% σε μόλις 4%).

Η απόφαση της Επιτροπής Ανταγωνισμού υποχρεώνει τις καπνοβιομηχανίες «Παπαστράτος», «British American Tobacco Ελλάς Α.Ε.», «Καπνοβιομηχανία Καρέλια», «Εμπορική Ανώνυμος Εταιρεία Αθανασίου» και «Imperial Tobacco Ελλάς Α.Ε.» να εφαρμόσουν τις δεσμεύσεις (που οι ίδιες είχαν προτείνει) και να τροποποιήσουν τις συμβάσεις τους κατά τρόπο ώστε να μην αποκλείονται από την πώληση των προϊόντων τους χονδρέμποροι που δεν αποτελούν μέρος του επίσημου δικτύου διανομής τους.

Η υπόθεση ξεκίνησε το 2013, όταν η καπνοβιομηχανία «Philip Morris Παπαστράτος» άλλαξε τη λειτουργία του δικτύου διανομής της στην Αττική, τη Θεσσαλονίκη και την Πάτρα και από περίπου 100 χονδρέμπορους περιόρισε μέσα σε ένα εξάμηνο τη συνεργασία της με περίπου 10.

Την ίδια ακριβώς πρακτική ακολούθησαν στη συνέχεια και άλλες καπνοβιομηχανίες με αποτέλεσμα από περίπου 150 πρατήρια να απομείνουν στην αγορά τα 15 και τα υπόλοιπα είτε να κλείσουν είτε να υπολειτουργούν μέχρι σήμερα.